Galéria Dezidera Millyho je treťou expozíciou SNM - Múzea ukrajinskej kultúry vo Svidníku. Bola sprístupnená v r. 1983. Nachádza sa v barokovom kaštieli z 18. stor. Predstavuje vývoj ľudového a profesionálneho výtvarného umenia Rusínov-Ukrajincov od 16. stor. po súčasnosť. Dominantou expozície je vzácny súbor ikôn, ktoré patria medzi najstaršie a najcennejšie zbierkové predmety SNM - Múzea ukrajinskej kultúry vo Svidníku.
Expozícia pozostáva z exponátov chronologicky prezentujúcich vývoj ikonopisného umenia 16.-18. stor. Okrem toho v expozícii sú prezentované diela predstaviteľov staršej a mladšej generácie: I. Kulec, P. Hromnyckyj, E. Bissová, O. Dubay, Š. Hapák, M. Rogovský, I. Šafranko, J. Kresila, A. Gaj, M. Čabala, M. Feďkovič, P. Michalič, P. Kolisnyk a iní.
Zakladateľmi súčasnej zakarpatskej maliarskej školy boli Adalbert Erdélyi a Jozef Bokšaj. Svojou ranou tvorbou sú s ňou nerozlučne spätí aj viacerí výtvarníci na Slovensku, ktorí u Erdélyiho a Bokšaja získali základné poznatky a orientáciu pre ďalšiu tvorbu. Diela týchto zakladateľov zakarpatskej maľby ako aj tvorbu takých významných osobností umeleckého života Zakarpatska ako V. Boreckého, F. Manajla, A. Kocku sú exponované v Galéria Dezidera Millyho.
Centrálne miesto v expozícii majú diela národného umelca Dezidera Millyho (1906-1971) – príslušníka Generácie 1909, ktorý vošiel do dejín moderného výtvarného umenia na Slovensku ako jeden z jeho zakladateľov. Charakteristickou črtou tvorby D. Millyho, ktorého meno nesie galéria a ktorý sa hrdo hlásil k svojmu ukrajinskému pôvodu je námetová pestrosť, bohatosť, technická rozmanitosť, majstrovské stvárnenie dedinského človeka a preniknutie do jeho vnútorného pocitového ovzdušia, poetičnosť a baladičnosť.